Omnipotentis edoctus consilio, simulque illud considerans, quod pro omnibus, quæ in hac vita geruntur, aut puniatur quisque, aut remuneretur a Christo, deliberavi ego Joffredus cum uxore mea Gertrudi, et Hugone filio meo, vitæ meæ tempus et dies quoniam mali sunt, redimere. § Concedo igitur cum uxore mea et filio Ecclesiæ sancti Petri Besuensis, quidquid apud Lentiliacum habeo in ipsa villa, et in campis, et in pratis, et in aliis appenditiis, ita ex toto liberrimum, sicut umquam liberius ab antecessoribus meis, seu a me possessum est. De sylva illa quæ vocatur Broulz medietatem a parte villæ Lentiliaci, omnino ab omni consuetudine liberrimam possideat. In alia medietate mea, Monachi et homines, ac mulieres qui apud Lentiliacum manebant libere, et consuetudinaliter sibi, et bestiis suis procursum habeant. Ingressus usque in eam partem sylvæ, quæ mea est, erit ab ea parte, quæ angulus lirratus dicitur: et eo tenore, ut si in eundo dampnum nesciens factum fuerit, simpliciter reddatur; si vero scienter, aut exspectando, dampnum cum lege restituetur. Quod si guerra mihi, aut heredibus meis supervenerit, a castello Fontis-vennæ, aut ab Aquato, aut a Chargeiaco, ingressus usque in meam partem sylvæ, erit mihi et meis per antiquas, et originales vias. Et iterum eo tenore, ut si dampnum in eundo factum fuerit nescienter, simpliciter reddatur, si vero scienter, dampnum cum lege restituetur. Huic donationi adsignamus testes, Jocerannum Episcopum Lingonensem, Stephanum Abbatem Besuensem, Warnerium Priorem, Lebaldum, Theodericum Præpositum, Albricum. De Clericis, Josbertum Decanum, Lambertum. De Militibus, Joffredum cum uxore sua Gertrude, et Hugone filio suo. Humbertum de Lisseio cum Odilone fratre suo, Widonem villicum de Gradeio, Rocilinum. Rotbertum de Furt, Richardum de Poiens. Virricum de Altreio, Gyslebertum. Rodulfum Humbertum villicum sancti Petri, Widonem fratrem ejus, Hugonem de Pauliaco.